dybgang
Dybgang angiver, hvor dybt en flydende genstand, fx et skibs skrog, stikker ned under vandoverfladen.
Dybgangen for skibe varierer efter, hvor meget udrustning, forsyning og ladning etc., der er ombord. Dybgange kan aflæses på amningsmærker midtskibs samt ved for- og agterstavn og vil oftest være forskellige, afhængigt af, hvor den last der er ombord, er anbragt.
Dybgangene kan også ændres på grund af skibets fart, specielt når der sejles på lægt vand.
Forskellen mellem et skibs dybgange agter og for kaldes trim. Dybgangen midtskibs, som er tæt på middelværdien for dybgangene for og agter, kaldes skibets middeldybgang.